Margrete Auken (SF), 2004-01-23:
SF er med i forliget, vi står ved det, og vi synes, at det er fornuftigt.
Hvis man skal løse Bornholms problemer, handler det minsandten i høj grad om at få godset til at fungere ordentligt.
Hr. Keld Albrechtsen må undskylde, at SF faktisk også lægger mærke til, om kapaciteten og funktionerne har været ordentlige.
Den klage, som i hvert fald nåede mig, inden alt det her gik i gang, var, at man havde problemer med kapaciteten på godstransporterne, og det lagde jeg vægt på, da vi gik i ind i det her og så, hvordan hele det trafikmønster så ud.
Det var grunden til, at vi gik med i forliget, og også, at vi har udstået alskens hetz og spot.
Det kan jeg da fortælle hr. Keld
Albrechtsen.
Jeg blev meget hånet for, da vi ville støtte forliget, at vi sagde, at vi ville arbejde for cyklerne.
Der var næsten fra højre til venstre, sjovt nok ikke mindst fra venstre side i Folketinget, dvs. hr. Keld Albrechtsen, meget, meget latterliggørelse over, at vi gjorde noget ved cyklerne.
Det slog mig nu ikke af pinden.
Vi gjorde noget ved cyklerne, og nu kan jeg fortælle hr. Keld Albrechtsen, at der billigere kan komme fem cykler med over end en bil med fem passagerer.
Det er ikke for at bagtale mine kolleger i forliget, men jeg tror altså ikke, at de havde opdaget det, hvis ikke jeg havde været der.
Jeg vil sådan set
godt takke for, at forslaget kommer, for på ét punkt har vi altså brug for at få sat lidt skub i foretagendet, nemlig så de forhandlinger med Sverige bliver speedet op.
Der skal skubbes, og det er muligvis Fødevareministeriet, der skal gøre det, for der er en række af de sager, der skal den vej rundt.
Når jeg kigger på tallene fra sidste år, altså fra 2003, er der så mange, der alligevel er rejst over Ystad.
Det er jo altså sådan grotesk, og på trods af at vi havde Københavnsfærgen på det tidspunkt, på trods af at den ligger på Sankt Annæ Plads endnu og var optimal for passagerer,
Derfor skal vi alligevel have den del af det i orden, og jeg synes, vi skal sige til ministeren - nu må ministeren gerne høre efter, det er ikke den radikale ordfører, jeg taler til, det er til ministeren, så derfor vil jeg godt lige igennem her - at han med al den pondus, han kan opbyde og lidt til, henvender sig til, så vidt jeg kan regne ud førevareministeren, for at vi får de her sager i orden med Sverige, for det er udmattende, at rene transitruter skal give så meget bøvl.
Folk kan godt tage Fido og lille Frejakatten med over Køge, men det er tosset, og vi bør have det i orden, så man ikke skal igennem sådan en mølle.
Jeg synes, vi skal benytte lejligheden her i dag til at sige, at på det punkt er det faktisk godt at få rejst debatten og få skubbet på den.
Det punkt vil jeg altså takke
Enhedslistens ordfører for er rejst. Så kan jeg endelig sige til Enhedslistens beroligelse, at skulle det vise sig, at Bornholm bliver sådan en baldrende succes, hvad jeg meget under bornholmerne, med rejsende, turister, cykler, og hvad ved jeg, så er det altså 5 år, aftalen drejer sig om. Det vil sige, at der er gode muligheder for forholdsvis hurtigt at kunne se på, om der er noget i forliget, der ikke er godt nok.
Den, der får ruten, kan jo selv sejle ekstra, men der skal noget til, før man sætter en færge ekstra ind, for det er jo ikke noget, man bare gør, fordi der er for mange passagerer.
Der skal vi jo op over et vist tal, før vi kan forvente det giver mening.
Det synes jeg vi skal sige åbent.
Men hvis det altså viser sig, og det er altså meget, meget store tal, der skal til, at der ikke er kapacitet nok, så er tidshorisonten for det her altså ikke længere, end at det så er klart, at det vil blive forhandlet ind i den næste aftale.